title: Решение на Съвета от 24 септември 2012 година за назначаване на член на Управителния съвет на Европейската агенция по химикали

text:
               25.9.2012

               BG

               Официален вестник на Европейския съюз

               C 288/4

         РЕШЕНИЕ НА СЪВЕТА
   от 24 септември 2012 година
   за назначаване на член на Управителния съвет на Европейската агенция по химикали
   2012/C 288/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали (1), и по-специално член 79 от него,
   като има предвид, че:

               (1)

               Съгласно член 79 от Регламент (ЕО) № 1907/2006 Съветът назначава за членове на Управителния съвет на Европейската агенция по химикали (наричан по-долу „Управителният съвет“) по един представител от всяка държава-членка.

               (2)

               С Решение от 7 юни 2007 г. (2) Съветът назначи 27 членове на Управителния съвет на Европейската агенция по химикали.

               (3)

               Правителството на Унгария информира Съвета за своето намерение да замени унгарския представител в Управителния съвет и представи кандидатура за нов представител, който следва да бъде назначен за периода до 31 май 2013 г.,

         ПРИЕ НАСТОЯЩОТО РЕШЕНИЕ:
   Член 1
   Г-жа Krisztina CSENGŐDY, унгарска гражданка, родена на 9 януари 1961 г., се назначава за член на Управителния съвет на Европейската агенция по химикали на мястото на г-н Zoltán ADAMIS за периода от 25 септември 2012 г. до 31 май 2013 г.
   Член 2
   Настоящото решение влиза в сила в деня на приемането му.

      Съставено в Брюксел на 24 септември 2012 година.

            За Съвета

            Председател

         S. ALETRARIS

      (1)  ОВ L 396, 30.12.2006 г., стр. 1.

      (2)  ОВ C 134, 16.6.2007 г., стр. 6.


title: Решение 2012/372/ОВППС на Съвета от 10 юли 2012 година за изменение и удължаване на срока на действие на Решение 2010/330/ОВППС относно интегрираната мисия на Европейския съюз за спазване на правовия ред в Ирак EUJUST LEX-IRAQ

text:
               11.7.2012

               BG

               Официален вестник на Европейския съюз

               L 179/22

         РЕШЕНИЕ 2012/372/ОВППС НА СЪВЕТА
   от 10 юли 2012 година
   за изменение и удължаване на срока на действие на Решение 2010/330/ОВППС относно интегрираната мисия на Европейския съюз за спазване на правовия ред в Ирак EUJUST LEX-IRAQ
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 7 март 2005 г. Съветът прие Съвместно действие 2005/190/ОВППС относно интегрираната мисия на Европейския съюз за спазване на правовия ред в Ирак EUJUST LEX (1).

               (2)

               На 14 юни 2010 г. Съветът прие Решение 2010/330/ОВППС (2), с което срокът на мисията бе удължен до 30 юни 2012 г.

               (3)

               Според препоръките в Стратегическия преглед срокът на мисията следва да бъде удължен с още 18 месеца.

               (4)

               EUJUST LEX-IRAQ ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора.

               (5)

               Поради това Решение 2010/330/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/330/ОВППС се изменя, както следва:

               1)

               Член 2, параграф 4 се заменя със следното:
               „4.   Дейностите по обучение се осъществяват в Ирак и в региона, както и в Съюза. EUJUST LEX-IRAQ поддържа бюра в Брюксел, в Багдад, включително едно локално звено в Басра, а също и в Ербил (региона на Кюрдистан).“

               2)

               Член 2, параграф 5 се заличава.

               3)

               Член 6, параграф 5 се заменя със следното:
               „5.   Всички членове на персонала изпълняват задълженията си и действат в интерес на мисията. Всички членове на персонала спазват принципите на сигурност и минималните норми, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (3).

               4)

               Член 10 се изменя, както следва:

                           а)

                           параграф 1 се заменя със следното:
                           „1.   Командващият гражданските операции ръководи планирането на мерките за сигурност от страна на ръководителя на мисията и осигурява тяхното правилно и ефективно изпълнение по отношение на EUJUST LEX-IRAQ в съответствие с членове 4 и 8.“;

                           б)

                           параграф 4 се заличава;

                           в)

                           параграф 8 се заменя със следното:
                           „8.   Членовете на персонала, инструкторите и експертите на EUJUST LEX-IRAQ преминават през задължително обучение по въпросите на сигурността и, когато е целесъобразно, през медицински прегледи, преди да бъдат разположени в Ирак или да пътуват дотам.“

               5)

               В член 11 се вмъква следният параграф:
               „2а.   Референтната сума, предвидена за покриване на свързаните с мисията разходи за периода от 1 юли 2012 г. до 30 юни 2013 г., е 27 150 000 EUR.“

               6)

               В член 16 втора алинея се заменя със следното:
               „Прилага се от 1 юли 2010 г. до 31 декември 2013 г.“

         Член 2
   Настоящото решение влиза в сила в деня на приемането му.
   Прилага се от 1 юли 2012 г.

      Съставено в Брюксел на 10 юли 2012 година.

            За Съвета

            Председател

         A. D. MAVROYIANNIS

      (1)  ОВ L 62, 9.3.2005 г., стр. 37.

      (2)  ОВ L 149, 15.6.2010 г., стр. 12.

      (3)  ОВ L 141, 27.5.2011 г., стр. 17.“


title: Решение 2014/213/ОВППС на Съвета от 14 април 2014 година за изменение на Решение 2010/638/ОВППС за налагане на ограничителни мерки срещу Република Гвинея

text:
                  15.4.2014

                  BG

                  Официален вестник на Европейския съюз

                  L 111/83

         РЕШЕНИЕ 2014/213/ОВППС НА СЪВЕТА
         от 14 април 2014 година
         за изменение на Решение 2010/638/ОВППС за налагане на ограничителни мерки срещу Република Гвинея
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като има предвид, че:

                     (1)

                     На 25 октомври 2010 г. Съветът прие Решение 2010/638/ОВППС за налагане на ограничителни мерки срещу Република Гвинея (1).

                     (2)

                     С оглед на събитията в Република Гвинея оръжейното ембарго и ембаргото върху съоръжения, които биха могли да се използват за вътрешни репресии, следва да бъдат отменени.

                     (3)

                     Поради това Решение 2010/638/ОВППС следва да бъде съответно изменено,

               ПРИЕ НАСТОЯЩОТО РЕШЕНИЕ:

            Член 1
            В Решение 2010/638/ОВППС членове 1 и 2 се заличават.

            Член 2
            Настоящото решение влиза в сила в деня на публикуването му в Официален вестник на Европейския съюз.

            Съставено в Люксембург на 14 април 2014 година.

                  За Съвета

                  Председател

               C. ASHTON

            (1)  ОВ L 280, 26.10.2010 г., стр. 10.


title: Решение 2011/635/ОВППС на Съвета от 26 септември 2011 година за изменение на Решение 2010/231/ОВППС на Съвета относно ограничителни мерки спрямо Сомалия

text:
               27.9.2011

               BG

               Официален вестник на Европейския съюз

               L 249/12

         РЕШЕНИЕ 2011/635/ОВППС НА СЪВЕТА
   от 26 септември 2011 година
   за изменение на Решение 2010/231/ОВППС на Съвета относно ограничителни мерки спрямо Сомалия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и по-специално член 29 от него,
   като има предвид, че:

               (1)

               На 10 декември 2002 г. Съветът прие Обща позиция 2002/960/ОВППС относно ограничителни мерки срещу Сомалия (1) вследствие на резолюции 733 (1992), 1356 (2001) и 1425 (2002) на Съвета за сигурност на Организацията на обединените нации („Резолюция на ССООН“).

               (2)

               На 16 февруари 2009 г. Съветът прие Обща позиция 2009/138/ОВППС на Съвета относно ограничителни мерки спрямо Сомалия и за отмяна на Обща позиция 2002/960/ОВППС (2) за прилагане на Резолюция 1844 (2008) на ССООН. На 1 март 2010 г. Съветът прие Решение 2010/126/ОВППС за изменение на Обща позиция 2009/138/ОВППС (3) и за прилагане на Резолюция 1907 (2009) на ССООН.

               (3)

               На 26 април 2010 г. Съветът прие Решение 2010/231/ОВППС на Съвета относно ограничителни мерки спрямо Сомалия и за отмяна на Обща позиция 2009/138/ОВППС (4) след приемането на Резолюция 1916 (2010) на ССООН и приемането на списъка на лицата и образуванията, спрямо които са наложени ограничителни мерки от Комитета по санкциите, създаден в съответствие с Резолюция 751 (1992) на ССООН относно Сомалия (наричан по-нататък „Комитет по санкциите“).

               (4)

               На 28 юли 2011 г. Комитетът по санкциите актуализира списъка на лицата и образуванията, спрямо които са наложени ограничителни мерки.

               (5)

               На 29 юли 2011 г. Съветът за сигурност на ООН прие Резолюция 2002 (2011), като разшири определящите критерии, така че да включват политически или военни ръководители, набиращи или използващи деца във въоръжени конфликти в Сомалия в нарушение на приложимото международно право, както и лица и образувания, отговорни за нарушения на приложимото международно право в Сомалия, включващи нападения срещу цивилното население, включително срещу деца и жени в ситуации на въоръжен конфликт, включително убийства и осакатяване, сексуално и основано на пола насилие, нападения на училища и болници и отвличане и насилствено разселване.

               (6)

               Освен това в Резолюция 2002 (2011) на ССООН се поясняват изключенията, позволяващи предоставяне на финансови средства, други финансови активи или икономически ресурси, необходими за своевременното предоставяне на спешно необходима хуманитарна помощ в Сомалия от Организацията на обединените нации, специализираните агенции или програми на Организацията на обединените нации, хуманитарни организации със статус на наблюдател в Общото събрание на Организацията на обединените нации, които предоставят хуманитарна помощ, и техни партньори изпълнители.

               (7)

               Решение 2010/231/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/231/ОВППС се изменя, както следва:

               1.

               Член 2 се заменя със следното:
               „Член 2
               Ограничителните мерки, предвидени в член 3, член 5, параграф 1 и член 6, параграфи 1 и 2, се налагат по отношение на физическите лица и образуванията, посочени от Комитета по санкциите, които:

                           —

                           извършват или подпомагат действия, които заплашват мира, сигурността или стабилността на Сомалия, включително актове, които представляват заплаха за Споразумението от Джибути от 18 август 2008 г. или за политическия процес, или заплашват със сила временните федерални институции или AMISOM;

                           —

                           са действали в нарушение на оръжейното ембарго и свързаните с него мерки, посочени в член 1;

                           —

                           препятстват предоставянето на хуманитарна помощ за Сомалия или достъпа до нея, или разпределянето ѝ в Сомалия;

                           —

                           са политически и военни ръководители, които набират или използват деца във въоръжените конфликти в Сомалия нарушение на приложимото международно право,

                           —

                           са отговорни за нарушения на приложимото международно право в Сомалия, включващи нападения срещу цивилното население, вкл. срещу деца и жени в ситуации на въоръжен конфликт, в т.ч. в убийства и осакатяване, сексуални посегателства и основано на пола насилие, нападения на училища и болници и отвличане и насилствено разселване.

                     Съответните физически лица и образувания са изброени в приложението.“

               2.

               Член 6, параграф 6 се заменя със следното:
               „6.   Параграфи 1 и 2 не се прилагат към предоставянето на финансови средства, други финансови активи или икономически ресурси, необходими за своевременното предоставяне на спешно необходима хуманитарна помощ в Сомалия от ООН, специализираните агенции или програми на ООН, хуманитарни организации със статус на наблюдател в Общото събрание на ООН, които предоставят хуманитарна помощ, или техни партньори изпълнители, включително неправителствени организации с двустранно или многостранно финансиране, участващи в Общия призив на ООН за Сомалия.“.

         Член 2
   Приложението към Решение 2010/231/ОВППС се заменя с текста, съдържащ се в приложението към настоящото решение.
   Член 3
   Настоящото решение влиза в сила от деня на неговото приемане.

      Съставено в Брюксел на 26 септември 2011 година.

            За Съвета

            Председател

         M. KOROLEC

      (1)  ОВ L 334, 11.12.2002 г., стр. 1.

      (2)  ОВ L 46, 17.2.2009 г., стр. 73.

      (3)  ОВ L 51, 2.3.2010 г., стр. 18.

      (4)  ОВ L 105, 27.4.2010 г., стр. 17.

      ПРИЛОЖЕНИЕ

            „ПРИЛОЖЕНИЕ

               СПИСЪК НА ЛИЦАТА И ОБРАЗУВАНИЯТА, ПОСОЧЕНИ В ЧЛЕН 2

            I.   Лица

                        1.

                        Yasin Ali Baynah (известен също като: a) Ali, Yasin Baynah, б) Ali, Yassin Mohamed, в) Baynah, Yasin, г) Baynah, Yassin, д) Baynax, Yasiin Cali, е) Beenah, Yasin, ж) Beenah, Yassin, з) Beenax, Yasin, и) Beenax, Yassin, ѝ) Benah, Yasin, к) Benah, Yassin, л) Benax, Yassin, м) Beynah, Yasin, н) Binah, Yassin, о) Cali, Yasiin Baynax)
                        Дата на раждане: 24 декември 1965 г. Гражданство: Сомалия. Друго гражданство: Швеция. Местонахождение: Rinkeby, Стокхолм, Швеция; Могадишу, Сомалия. Дата на посочване от ООН: 12 април 2010 г.
                        Yasin Ali Baynah е подбудител на нападения срещу Преходното федерално правителство (ПФП) и мисията на Африканския съюз в Сомалия (AMISOM). Освен това той мобилизира подкрепа и набира средства за Алианса за ново освобождение на Сомалия и „Хизбул Ислам“,които участват активно в действия, заплашващи мира и сигурността на Сомалия, в т.ч. за отхвърляне на Споразумението от Джибути, и в нападения срещу ПФП и силите на AMISOM в Могадишу.

                        2.

                        Hassan Dahir Aweys (известен също като: a) Ali, Sheikh Hassan Dahir Aweys, б) Awes, Hassan Dahir, в) Awes, Shaykh Hassan Dahir, г) Aweyes, Hassen Dahir, д) Aweys, Ahmed Dahir, е) Aweys, Sheikh, ж) Aweys, Sheikh Hassan Dahir, з) Dahir, Aweys Hassan, и) Ibrahim, Mohammed Hassan, ѝ) OAIS, Hassan Tahir, к) Uways, Hassan Tahir, л) „Hassan, Sheikh“)
                        Дата на раждане: 1935 г. Гражданство: Сомалия. Гражданство: Сомалия. Местонахождение: Сомалия. Дата на посочване от ООН: 12 април 2010 г.
                        Hassan Dahir Aweys е действал и продължава да действа като високопоставен политически и идеологически ръководител на редица групи на въоръжената опозиция, отговорни за системни нарушения на общото и пълно оръжейно ембарго и/или за действия, заплашващи мирното споразумението от Джибути, Преходното федерално правителство и силите на мисията на Африканския съюз в Сомалия (AMISOM). Между юни 2006 г. и септември 2007 г., Aweys е председател на Централния комитет на Съюза на ислямските съдилища; през юли 2008 г. той се самообявява за председател на крилото в Asmara на Алианса за ново освобождение на Сомалия; а през май 2009 г. е определен за председател на Hisbul Islam, сдружение на групи, противопоставящи се на ПФП. На всеки от тези постове изявленията и действията на Aweys свидетелстват за недвусмислено и трайно намерение за сваляне на ПФП и прогонване със сила на AMISOM от Сомалия.

                        3.

                        Hassan Abdullah Hersi Al-Turki (известен също като: a) Al-Turki, Hassan, б) Turki, Hassan, в) Turki, Hassan Abdillahi Hersi, г) Turki, Sheikh Hassan, д) Xirsi, Xasan Cabdilaahi, е) Xirsi, Xasan Cabdulle)
                        Дата на раждане: около 1944 г. Място на раждане: област Ogaden, Етиопия. Гражданство: Сомалия. Местонахождение: Сомалия. Дата на посочване от ООН: 12 април 2010 г.
                        Hassan Abdullah Hersi Al-Turki е високопоставен ръководител на въоръжена група на милициите от средата на деветдесетте години на ХХ век и е участвал в многобройни нарушения на оръжейното ембарго. През 2006 г. al-Turki допринася с въоръжени сили за превземането на Могадишу от Съюза на ислямските съдилища и се проявява като военен ръководител в групата, свързана с al-Shabaab. От 2006 г., al-Turki предоставя територията под негов контрол за обучение на различни групи на въоръжената опозиция, в т.ч. на al-Shabaab. През септември 2007 г. al-Turki се появява във видеозапис по новините на al-Jazeera, показващ обучение на милициите под негово ръководство.

                        4.

                        Ahmed Abdi aw-Mohamed (известен също като: a) Abu Zubeyr, Muktar Abdirahman, б) Abuzubair, Muktar Abdulrahim, в) Aw Mohammed, Ahmed Abdi, г) Aw-Mohamud, Ahmed Abdi, д) „Godane“, е) „Godani“, ж) „Mukhtar, Shaykh“, з) „Zubeyr, Abu“)
                        Дата на раждане: 10 юли 1977 г. Място на раждане: Hargeysa, Сомалия. Гражданство: Сомалия. Дата на посочване от ООН: 12 април 2010 г.
                        Ahmed Abdi Aw-Mohamed е висопоставен ръководител на al-Shabaab и беше публично обявен за емир на организацията през декември 2007 г. Той отговаря за командването на операциите на al-Shabaab в цяла Сомалия. Aw-Mohamed обявява мирния процес от Джибути за чуждестранна конспирация и през май 2009 г. в звукозапис за сомалийска медия признава, че неговите въоръжени сили са участвали в неотдавнашните сражения в Могадишу.

                        5.

                        Fuad Mohamed Khalaf (известен също като: a) Fuad Mohamed Khalif, б) Fuad Mohamed Qalaf, в) Fuad Mohammed Kalaf, г) Fuad Mohamed Kalaf, д) Fuad Mohammed Khalif, е) Fuad Khalaf, ж) Fuad Shongale, з) Fuad Shongole, и) Fuad Shangole, ѝ) Fuad Songale, к) Fouad Shongale, л) Fuad Muhammad Khalaf Shongole)
                        Гражданство: Сомалия. Местонахождение: Могадишу, Сомалия. Друго възможно местонахождение: Сомалия. Дата на посочване от ООН: 12 април 2010 г.
                        Fuad Mohamed Khalaf е посредничил за финансова подкрепа за al-Shabaab; през май 2008 г. той провежда две срещи за набиране на средства за al-Shabaab в джамиите на Kismaayo, Сомалия. През април 2008 г. Khalaf и няколко други лица ръководят нападения с превозни средства, в които са поставени взривни устройства, срещу етиопски бази и представители на Преходното федерално правителство на Сомалия в Могадишу, Сомалия. През май 2008 г. Khalaf и група въоръжени лица нападат и превземат полицейски участък в Могадишу, като убиват и раняват няколко войници.

                        6.

                        Bashir Mohamed Mahamoud (известен също като: a) Bashir Mohamed Mahmoud, б) Bashir Mahmud Mohammed, в) Bashir Mohamed Mohamud, г) Bashir Mohamed Mohamoud, д) Bashir Yare, е) Bashir Qorgab, ж) Gure Gap, з) „Abu Muscab“, и) „Qorgab“)
                        Дата на раждане: около 1979—1982 г. Друга възможна дата на раждане: 1982 г. Гражданство: Сомалия. Местонахождение: Могадишу, Сомалия. Дата на посочване от ООН: 12 април 2010 г..
                        Bashir Mohamed Mahamoud е военен командир на al-Shabaab. От края на 2008 г. Mahamoud е един от около десетимата членове на ръководния съвет на al-Shabaab. Mahamoud и негов помощник отговарят за нападението, извършено с минохвъргачка на 10 юни 2009 г. срещу Преходното федерално правителство на Сомалия в Могадишу.

                        7.

                        Mohamed Sa’id (известен също като: a)„Atom“, б) Mohamed Sa’id Atom, в) Mohamed Siad Atom)
                        Дата на раждане: около 1966 г. Място на раждане: Galgala, Somalia. Местонахождение: Galgala, Somalia. Друго възможно местонахождение: Badhan, Сомалия. Дата на посочване от ООН: 12 април 2010 г.
                        Mohamed Sa’id „Atom“ извършва действия, които заплашват мира, сигурността или стабилността на Сомалия. Atom пряко или непряко доставя, продава или осигурява в Сомалия оръжие или свързани материали или консултации, обучение или подпомагане, в т.ч. финансиране или финансово подпомагане, свързани с военни действия в нарушение на оръжейното ембарго. Беше установено, че Atom е един от основните доставчици на оръжие и амуниции за операциите на al-Shabaab в региона Puntland. Описват го като ръководител на милициите, появили се през 2006 г. в източната част на региона Sanaag в северна Сомалия. Милициите се състоят от 250 бойци и са участвали в инциденти, свързани с отвличане, пиратство и тероризъм, като сами внасят оръжията си в нарушение на оръжейното ембарго. Atom е наложил силите си като основно военно присъствие в този район, като основната им база е в близост до Galgala, а втората база е близо до Badhan. Според някои информации Atom е свързан с al-Shabaab и може би получава указания от ръководителя на al-Shabaab Fu’aad Mohamed Khalaf.
                        Освен това за Atom се съобщава, че се занимава с трафик на оръжие към Сомалия. Информация от редица източници сочи, че неговите въоръжени сили получават оръжие и оборудване от Йемен и Еритреа. Според доклад от декември 2008 г. очевидец е описал шест такива доставки по време на период от четири седмици в началото на 2008 г., всяка от които е била достатъчна, за да се напълнят два пикапа с малки оръжия, амуниции и ръчни противотанкови гранатомети. Според бизнесмен от Bossaso, запознат с търговията на оръжие, пратките на Atom не влизат на оръжейния пазар, което предполага, че или се запазват за употреба от собствените му сили, или се прехвърлят на получатели в южна Сомалия, където действа al-Shabaab.
                        Силите на Atom участват в отвличането на немски хуманитарен работник, в отвличането на двама сомалийци близо до Bossaso, както и в бомбардирането на етиопски мигранти в Bossaso на 5 февруари 2008 г., в резултат на което са убити 20 души и ранени над 100. Милициите на Atom може да са играли второстепенна роля в отвличането на немска двойка, заловена от пирати през юни 2008 г.

                        8.

                        Fares Mohammed Mana’a (известен също като: a) Faris Mana’a, б) Fares Mohammed Manaa)
                        Дата на раждане: 8 февруари 1965 г. Място на раждане: Sadah, Йемен. Паспорт №: 00514146; място на издаване: Sanaa, Йемен. Лична карта №: 1417576; място на издаване: Al-Amana, Йемен; дата на издаване: 7 януари 1996 г. Дата на посочване от ООН: 12 април 2010 г.
                        Fares Mohammed Mana’a пряко или непряко доставя, продава или прехвърля в Сомалия оръжие или свързани материали в нарушение на оръжейното ембарго. Mana’a е известен трафикант на оръжие. През октомври 2009 г. йеменското правителство оповести „черен“ списък на търговците на оръжие, начело на който стоеше Mana’a, като част от усилията да се прекрати потокът от оръжия в страната, за която се твърди, че броят на оръжията надвишава този на хората. „Faris Mana’a е голям трафикант на оръжия и това е добре известно,“ се твърди в доклад от юни 2009 г. на журналист от САЩ, коментатор по въпросите на Йемен, който е автор на шестмесечни доклади за страната и е работил за „Джейн’с Интелиджънс Груп“ (Jane’s Intelligence Group). В статия на „Йемен Таймс“ от декември 2007 г. за него се говори като „Sheikh Fares Mohammed Mana’a, търговец на оръжие.“ В статия на „Йемен Таймс“ от януари 2008 г. за него се говори като „Sheikh Fares Mana’a, търговец на оръжие.“
                        От средата на 2008 г. Йемен продължава да служи за център на нелегални доставки на оръжие за Африканския рог, и по-специално за доставка на оръжие с кораби за Сомалия. По непотвърдени съобщения Faris Mana’a е участвал в доставки за Сомалия в редица случаи. През 2004 г. Mana’a е участвал в договори за оръжие от Източна Европа, като се твърди, че оръжието се е продавало на сомалийски бойци. Въпреки оръжейното ембарго, наложено от ООН за Сомалия от 1992 г., интересът на Mana’a към трафика на оръжия в Сомалия може да се проследи назад най-малко до 2003 г. През 2003 г. Mana’a прави предложение за закупуване на хиляди оръжия от Източна Европа и дава да се разбере, че планира да продаде някои от оръжията в Сомалия.

                        9.

                        Hassan Mahat Omar (известен също като: a) Hassaan Hussein Adam, б) Hassane Mahad Omar, в) Xassaan Xuseen Adan, г) Asan Mahad Cumar, д) Abu Salman, е) Abu Salmaan, ж) Sheikh Hassaan Hussein).
                        Дата на раждане: 10 април 1979 г. Място на раждане: Garissa, Кения. Гражданство: вероятно Етиопия. Паспорт №: A 1180173 от Кения, валиден до 20 август 2017 г. Лична карта №.23446085. Местонахождение: Найроби, Кения. Дата на посочване от ООН: 28 юли 2011 г.
                        Hassan Mahat Omar извършва действия, които заплашват мира, сигурността или стабилността на Сомалия. Той е имам и един от ръководителите на Masjid-ul-Axmar, неформален център в Найроби, свързан с Al-Shabaab. Освен това участва в набиране на нови членове и търсене на средства за Al-Shabaab, в т.ч. по интернет чрез свързания с Al-Shabaab уебсайт alqimmah.net.
                        Наред с това той е помествал фатви, призоваващи към нападения на Преходното федерално правителство, на сайт за дискусии на Al-Shabaab.

                        10.

                        Omar Hammami (известен също като: a) Abu Maansuur Al-Amriki, б) Abu Mansour Al-Amriki, в) Abu Mansuur Al-Amriki, г) Umar Hammami, д) Abu Mansur Al-Amriki).
                        Дата на раждане: 6 май 1984 г. Място на раждане: Алабама, САЩ. Гражданство: Съединени американски щати. Смята се, че има и сирийско гражданство.
                        Паспорт №: 403062567 (САЩ). Социално-осигурителен номер: 423-31-3021 (САЩ). Местонахождение: Сомалия. Друга информация: женен за сомалийка. Живял в Египет през 2005 г. и се премества в Сомалия през 2009 г. Дата на посочване от ООН: 28 юли 2011 г.
                        Omar Hammami извършва действия, които заплашват мира, сигурността и стабилността на Сомалия. Той е високопоставен член на Al-Shabaab. Участва в набиране, финансиране и заплащане на чуждестранни бойци в Сомалия. Описват го като специалист по взривните вещества и военното дело като цяло. От октомври 2007 г. той се появява в телевизионни репортажи и пропагандни видеозаписи на Al-Shabaab. Показван е във видеозапис как обучава бойци от Al-Shabaab. Показван е също така във видеозаписи и на уебсайтове да призовава към Al-Shabaab да се присъединят още бойци.

                  II.   Образувания

            Al-Shabaab (известно също като a) Al-Shabab, б) Shabaab, в) The Youth, г) Mujahidin Al-Shabaab Movement, д) Mujahideen Youth Movement, е) Mujahidin Youth Movement, ж) MYM, з) Harakat Shabab Al-Mujahidin, и) Hizbul Shabaab, ѝ) Hisb’ul Shabaab, к) Al-Shabaab Al-Islamiya, л) Youth Wing, м) Al-Shabaab Al-Islaam, н) Al-Shabaab Al-Jihaad, o) The Unity Of Islamic Youth, п) Harakat Al-Shabaab Al-Mujaahidiin, р) Harakatul Shabaab Al Mujaahidiin, с) Mujaahidiin Youth Movement)
            Място на установяване: Сомалия. Дата на посочване от ООН: 12 април 2010 г.
            Al-Shabaab извършва действия, които пряко или непряко заплашват мира, сигурността и стабилността на Сомалия, включващи, без да се ограничават до: действия, които представляват заплаха за Споразумението от Джибути от 18 август 2008 г. или за политическия процес, както и действия, които представляват заплаха за временните федерални институции на Сомалия, мисията на Африканския съюз в Сомалия (AMISOM) или други международни операции за опазване на мира, свързани със Сомалия.
            Al-Shabaab също така препятства предоставянето на хуманитарна помощ за Сомалия или достъпа до нея, или разпределянето ѝ в Сомалия.
            Според изявление на председателя на Комитета на Съвета за сигурност, създаден в съответствие с Резолюция 751 (1992) относно Сомалия, към Съвета за сигурност, направено на 29 юли 2009 г., както Al-Shabaab, така и Hisb'ul Islam открито и многократно поемат отговорност за нападения със сила срещу Преходното федерално правителство и AMISOM. Al-Shabaab поема също така отговорност за убийството на длъжностни лица от Преходното федерално правителство, а на 19 юли 2009 г. напада и местните бюра на UNOPS, UNDSS и UNDP в регионите Bay и Bakool в нарушение на буква в) от Резолюция 1844 (2008). Освен това Al-Shabaab многократно препятства предоставянето на хуманитарна помощ за Сомалия или достъпа до нея, или разпределянето ѝ в Сомалия.
            В доклада на генералния секретар на Съвета за сигурност на ООН относно положението в Сомалия от 20 юли 2009 г. се съдържат следните абзаци относно дейностите на al-Shabaab в Сомалия:
            За бунтовническите групи като al-Shabaab се твърди, че събират насила пари от частни дружества и набират млади хора, които да участват в борбата срещу правителството в Могадишу, в т.ч. деца войници. Al-Shabaab е потвърдила присъствието на чуждестранни бойци в редовете си и открито заявява, че работи с Ал Кайда в Могадишу за свалянето на правителството на Сомалия. Чуждестранните бойци, за много от които се твърди, че произхождат от Пакистан и Афганистан, изглеждат добре обучени и преминали през бойни изпитания. Те са били наблюдавани как с качулки на главите насочват нападателни операции срещу правителствените сили в Могадишу и съседните региони.
            Al-Shabaab засилва стратегията си за принуда и сплашване на населението на Сомалия, както проличава от внимателно подбраните убийства с голямо въздействие, както и от арестите на племенни старейшини, няколко от които са убити. На 19 юни 2009 г. в мащабен самоубийствен атентат с взривена кола в Beletwyne беше убит министърът на националната сигурност Omar Hashi Aden. Над 30 други лица бяха убити при нападението, което беше категорично осъдено от международната общност и широките слоеве на сомалийското общество.
            Според доклада от декември 2008 г. на Групата за наблюдение на Сомалия към Съвета за сигурност на ООН (2008/769), al-Shabaab носи отговорност за редица нападения в Сомалия през последните няколко години, в това число:

                        —

                        убийството и обезглавяването през септември 2008 г. на сомалийски шофьор, работещ за Световната продоволствена програма;

                        —

                        бомбения атентат от 6 февруари 2008 г. на пазар в Puntland, в резултат на който са загинали 20 и са били ранени над 100 души;

                        —

                        кампанията от бомбени атентати и целенасочени убийства в Somaliland, имащи за цел да се попречи на провеждането на парламентарните избори през 2006 г.;

                        —

                        убийствата на няколко чуждестранни хуманитарни работници през 2003 и 2004 г.

                  Има данни, че al-Shabaab е нападнало комплекса на ООН в Сомалия на 20 юли 2009 г. и е издало декрет, с който налага забрана върху трите агенции на ООН в контролираните от al-Shabaab райони в Сомалия. Освен това въоръжените сили на сомалийското Преходното федерално правителство се сражават с бунтовници от al-Shabaab и Hizbul Islam на 11 и 12 юли 2009 г., в резултат на което загиват над 60 души. В сраженията на 11 юли 2009 г. al-Shabaab изстрелва четири снаряда във Villa Somalia, в резултат на което загиват трима войници от мисията на Африканския съюз в Сомалия (AMISOM) и са ранени осем.
            Според статия, публикувана от БиБиСи на 22 февруари 2009 г., al-Shabaab поема отговорност за самоубийствен атентат с взривена кола във военна база на Африканския съюз в Могадишу. В статията се казва, че Африканският съюз е потвърдил, че са убити 11 и са ранени 15 представители на мироопазващите сили на Африканския съюз.
            Според статия, публикувана от Ройтерс на 14 юли 2009 г., борци на al-Shabaab постигат победи през 2009 г. по време на партизански нападения срещу сомалийските въоръжени сили и тези на Африканския съюз.
            Според статия, публикувана от „Гласът на Америка“ на 10 юли 2009 г., al-Shabaab участва в нападение срещу силите на сомалийското правителство през май 2009 г.
            Според статия от 27 февруари 2009 г., публикувана на уебсайта на Съвета за външни отношения, al-Shabaab води бунтовнически действия срещу преходното правителство на Сомалия и неговите етиопски поддръжници още от 2006 г. Al-Shabaab е убила 11 войници от Бурунди в най-смъртоносното нападение срещу мироопазващите сили на Африканския съюз от тяхното разполагане досега и е провела тежки сражения, по време на които в Могадишу са загинали най-малко 15 души.“


title: 2008/904/ЕО: Решение на Съвета от 27 ноември 2008 година за назначаването на член от Нидерландия и двама заместник-членове от Нидерландия на Комитета на регионите

text:
               5.12.2008

               BG

               Официален вестник на Европейския съюз

               L 327/18

      РЕШЕНИЕ НА СЪВЕТА

   от 27 ноември 2008 година
   за назначаването на член от Нидерландия и двама заместник-членове от Нидерландия на Комитета на регионите
   (2008/904/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Нидерландия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След оставката на г-н Nico SCHOOF се освободи едно място за член на Комитета на регионите. След оставката на г-н Lodewijk ASSCHER се освободи едно място за заместник-член. След назначаването с настоящото решение на г-н Bas VERKERK за член на Комитета на регионите се освобождава друго място за заместник-член,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за член:

                           —

                           г-н Bas VERKERK, Burgemeester van Delft (промяна на мандата),

                     и

               б)

               за заместник-членове:

                           —

                           г-н Job COHEN, Burgemeester van Amsterdam,

                           —

                           г-н Hans KOK, Burgemeester van Hof van Twente.

         Член 2
   Настоящото решение поражда действие от датата на неговото приемане.

      Съставено в Брюксел на 27 ноември 2008 година.

            За Съвета

            Председател

         L. CHATEL

      (1)  ОВ L 56, 25.2.2006 г., стр. 75.


title: Решение (ОВППС) 2016/713 на Съвета от 12 май 2016 година за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия

text:
               13.5.2016

               BG

               Официален вестник на Европейския съюз

               L 125/12

         РЕШЕНИЕ (ОВППС) 2016/713 НА СЪВЕТА
   от 12 май 2016 година
   за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 10 ноември 2008 г. Съветът прие Съвместно действие 2008/851/ОВППС (1), с което създаде военната операция на Европейския съюз Atalanta.

               (2)

               На 21 ноември 2014 г. Съветът прие Решение 2014/827/ОВППС (2) за изменение на Съвместно действие 2008/851/ОВППС и удължи срока на действие на Atalanta до 12 декември 2016 г.

               (3)

               Съюзът създаде програмата CRIMARIO за подобряване на морската ситуационна осведоменост в Индийския океан, като Atalanta следва да допринася за изпълнението на CRIMARIO в рамките на своите средства и способности.

               (4)

               На Atalanta следва да се разреши да споделя със съответните партньори информация, различна от лични данни, за незаконни или неразрешени морски дейности, събирана в хода на рутинни операции срещу пиратството.

               (5)

               С Резолюция 2244 (2015) на Съвета за сигурност на ООН бе удължен мандатът на Групата за мониторинг на Сомалия и Еритрея (SEMG), по-специално по отношение на оръжейното ембарго срещу Сомалия и вноса и износа на сомалийски дървени въглища, и приветства усилията на съвместните военноморски сили (CMF) да попречат на износа и вноса на дървени въглища от Сомалия и в нея, като същевременно изрази загриженост, че търговията с дървени въглища осигурява финансиране за Аш-Шабаб.

               (6)

               Поради това Съвместно действие 2008/851/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Съвместно действие 2008/851/ОВППС се изменя, както следва:

               1)

               В член 2 буква л) се заменя със следното:

                           „л)

                           подпомага с логистична подкрепа, предоставяне на експертен опит или морско обучение, при поискване от тяхна страна и в рамките на средствата и способностите, EUCAP Nestor, EUTM Somalia, специалния представител на ЕС за Африканския рог, делегацията на ЕС в Сомалия във връзка с техните мандати и в зоната на операциите на Atalanta, и допринася за изпълнението на съответните програми на ЕС, по-специално регионалната Програма за морска сигурност (MASE) по линия на 10-ия ЕФР и CRIMARIO;“.

               2)

               В член 15 параграф 3 се заменя със следното:
               „3.   ВП е упълномощен да предоставя на ръководените от САЩ обединени военноморски сили (CMF) чрез техния щаб, както и на трети държави, които не участват в коалиционните военноморски сили, и на международни организации, които имат присъствие в района на военната операция на ЕС, класифицирана информация и документи на ЕС на ниво RESTREINT UE, изготвени за целите на военната операция на ЕС, при условията на взаимност, когато предоставянето им на равнище „място на действията“ се налага по оперативни причини, в съответствие с разпоредбите относно сигурността на Съвета и при условията, договорени между ВП и компетентните органи на посочените по-горе трети страни.“.

               3)

               В член 15 се добавя следният параграф:
               „4.   На Atalanta се разрешава да споделя с Групата за мониторинг на Сомалия и Еритрея (SEMG) и CMF информация, различна от лични данни, за незаконни или неразрешени дейности, събрана в хода на операциите срещу пиратството.“.

         Член 2
   Настоящото решение влиза в сила в деня на приемането му.

      Съставено в Брюксел на 12 май 2016 година.

            За Съвета

            Председател

         F. MOGHERINI

      (1)  Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 301, 12.11.2008 г., стр. 33).

      (2)  Решение 2014/827/ОВППС на Съвета от 21 ноември 2014 г. за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 335, 22.11.2014 г., стр. 19).


title: Решение (ЕС) 2015/886 на Комисията от 8 юни 2015 година за изменение на Решение 2014/312/ЕС относно установяване на екологични критерии за присъждане на екомаркировката на ЕС на бои и лакове за вътрешно и външно боядисване (нотифицирано под номер С(2015) 3782) (Текст от значение за ЕИП)

text:
               10.6.2015

               BG

               Официален вестник на Европейския съюз

               L 144/12

         РЕШЕНИЕ (ЕС) 2015/886 НА КОМИСИЯТА
   от 8 юни 2015 година
   за изменение на Решение 2014/312/ЕС относно установяване на екологични критерии за присъждане на екомаркировката на ЕС на бои и лакове за вътрешно и външно боядисване

         (нотифицирано под номер С(2015) 3782)

   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
   след консултация със Съвета по екомаркировка на Европейския съюз,
   като има предвид, че:

               (1)

               В Решение 2014/312/ЕС на Комисията (2) се предвижда преходен период за производителите, на чиито продукти е присъдена екомаркировката на ЕС за бои и лакове за вътрешно и външно боядисване, така че те да имат достатъчно време да адаптират продуктите си и да ги приведат в съответствие с преработените критерии и изисквания. Независимо от това някои държави членки информираха Комисията, че няма да са в състояние да проверят в определения за това срок от 12 месеца продуктите с екомаркировка поради големия брой на тези продукти и допълнителните изисквания. Необходим е допълнителен период, за да се осигури плавен преход.

               (2)

               Техническите експерти уведомиха Комисията и някои държави членки, че сегашната формулировка на точка 14 от член 2 не е ясна. Даденото там определение позволява погрешно тълкуване във връзка с израза „полярни системи“. Терминът „полярна система“, който се отнася за системата за анализ, а не за системата на покритието, трябва да бъде изяснен. Освен това беше препоръчано в определението да бъде включен допълнителен технически параметър — налягането на парите. С цел съгласуваност и яснота всяка промяна във формулировката на точка 14 от член 2 трябва да бъде отразена и във формулировката на точка 13 от член 2 по отношение на летливите органични съединения (ЛОС).

               (3)

               Въз основа на обсъжданията, проведени през ноември 2014 г. на заседанията на Съвета по екомаркировка на Европейския съюз и срещите на форума на компетентните органи, е необходимо да се поясни, че критерий 3, буква а) и свързаните с него характеристики в таблица 2 се прилагат за полупрозрачни, а не за адхезивни грундове и всякакви други покрития, които са прозрачни.

               (4)

               По съображения за съгласуваност за критерий 3 („Ефективност на използване“) в таблица 2, пета колона („Дебели декоративни покрития за вътрешна и за външна употреба (l)“), на първия ред (отнасящ се за критерий 3, буква а) — „Степен на нанасяне“) от Решение 2014/312/ЕС мерната единица (1 m2/L) следва да бъде заменена с „1 m2/kg“.

               (5)

               За критерий 5, буква а), подточка i) от Решение 2014/312/ЕС се дава списък на групите от вещества, които са изрично посочени като подлежащи на оценка и проверка по критерий 5, буква а). Доказано беше обаче, че този списък на вещества не е пълен и трябва да се добави допълнителна група от вещества, а именно „8. Съставки на свързващи вещества и полимерни дисперсанти 8a. Свързващи вещества и агенти за кръстосано свързване 8б. Продукти от реакции и остатъчни вещества“. Освен това по съображения за яснота списъкът на групите вещества следва да се премести в текста за оценяването и удостоверяването по критерия, тъй като този списък се използва за оценяването и удостоверяването.

               (6)

               В точка 7, буква а) от допълнението към Решение 2014/312/ЕС се определят пределно допустими стойности за концентрацията на формалдехид в крайния продукт, но тези стойности не са на правилното място в таблицата. Тази таблица трябва ясно да посочва, че пределно допустимата концентрация за всички продукти е 0,0010 %, освен ако се прилагат дерогации.

               (7)

               Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕС) № 66/2010.

               (8)

               Поради това Решение 2014/312/ЕС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2014/312/ЕС се изменя, както следва:

               1)

               в член 2 точка 13 се заменя със следното:

                           „13.

                           „летливи органични съединения (ЛОС)“ означава всички органични съединения, чиято начална точка на кипене, измерена при стандартно налягане от 101,3 kPa, е по-ниска или равна на 250 °C съгласно определението в Директива 2004/42/ЕО и които в капилярна колона се елуират до и включително n-тетрадекан (C14H30);“

               2)

               в член 2 точка 14 се заменя със следното:

                           „14.

                           „полулетливи органични съединения (ПОС)“ означава всички органични съединения, чиято точка на кипене е по-висока от 250 °C и по-ниска от 370 °C, измерена при стандартно налягане от 101,3 kPa, и които в капилярна колона се елуират с обхват на задържане след n-тетрадекан (C14H30) до и включително n-докозан (C22H46);“

               3)

               в член 7 параграф 2 се заменя със следното:
               „2.   Лицензите за екомаркировка на ЕС, присъдени в съответствие с критериите, посочени в Решение 2009/543/ЕО или Решение 2009/544/ЕО, могат да бъдат използвани в продължение на 21 месеца от датата на приемане на настоящото решение.“;

               4)

               приложението се изменя в съответствие с приложението към настоящото решение.

         Член 2
   Адресати на настоящото решение са държавите членки.

      Съставено в Брюксел на 8 юни 2015 година.

            За Комисията

         Karmenu VELLA

            Член на Комисията

      (1)  ОВ L 27, 30.1.2010 г., стр. 1.

      (2)  Решение 2014/312/ЕС на Комисията от 28 май 2014 г. относно установяване на екологични критерии за присъждане на екомаркировката на ЕС на бои и лакове за вътрешно и външно боядисване (ОВ L 164, 3.6.2014 г., стр. 45).

      ПРИЛОЖЕНИЕ
      Приложението към Решение 2014/312/ЕС се изменя, както следва:

                  1)

                  в критерий 3 („Ефективност на използване“), таблица 2, наименованието на критерий 3, буква а) се заменя със следното: „3 a) Степен на нанасяне (само за бели и светлооцветени бои, включително бели базови бои, използвани в цветови системи) — ISO 6504/1. Не се прилага за лакове, лазури, прозрачни адхезивни грундове или за всякакви други прозрачни покрития.“;

                  2)

                  в критерий 3 („Ефективност на използване“), таблица 2, в осмата и деветата колона, отнасящи се съответно за „Грундове (ж)“ и „Подслоеве и грундове (з)“, текстът „6 m2/L (без непрозрачност)“ се заменя и в двете колони със следното: „6 m2/L (без изисквания за непрозрачност или със специфични свойства)“;

                  3)

                  в критерий 3, буква а) петата алинея се заменя със следното:
                  „За полупрозрачни грундове и подслоеве степента на нанасяне трябва да е поне 6 m2, а за тези с изисквания за непрозрачност — поне 8 m2. За непрозрачните грундове, които имат специфични блокиращи/уплътняващи, респективно проникващи/фиксиращи свойства, както и грундовете със специални адхезионни качества степента на нанасяне трябва да е поне 6 m2 за литър продукт.“;

                  4)

                  критерий 4 се изменя, както следва:

                              а)

                              в четвъртата алинея следното изречение „Маркерите, посочени в таблица 4, се използват като основа за разграничаване на резултатите от газовата хроматография за ПОС“ се заменя с „Изпитването се провежда, като се използва системата за анализ, както е посочено в ръководството за потребителя относно критериите (Criteria User Manual).“;

                              б)

                              таблица 4 се заличава;

                              в)

                              в раздела за оценяване и удостоверяване второто изречение от втората алинея се заменя със следното:
                              „Изпитването се извършва съгласно измененията в ISO 11890-2, посочени в ръководството за потребителя относно критериите.“;

                  5)

                  в критерий 5, буква а) подточка i) се заменя със следното:
                  „За целите на тази продуктова група бяха предоставени дерогации за определени групи от вещества, които е възможно да се съдържат в крайния продукт. Тези дерогации се отнасят за класовете на опасност за конкретни групи от вещества и съответните условия за дерогация и пределно допустима концентрация, които се прилагат. Дерогациите са посочени в допълнението.“;

                  6)

                  в критерий 5, буква а), подточка ii), втора алинея второто тире се заменя със следното:

                              „—

                              съставките на боята или лака, попадащи в групите от вещества, които са изброени по-долу:

                                          1)

                                          консерванти, добавени към оцветители, свързващи вещества и крайния продукт

                                                      а)

                                                      консерванти за продукти в затворени съдове

                                                      б)

                                                      консерванти, използвани в машини за тониране на бои

                                                      в)

                                                      консерванти за сух слой

                                                      г)

                                                      стабилизатори за консерванти

                                          2)

                                          сушилни агенти и агенти срещу образуването на ципа

                                                      а)

                                                      сушилни агенти

                                                      б)

                                                      агенти срещу образуването на ципа

                                          3)

                                          инхибитори срещу корозия

                                                      а)

                                                      инхибитори срещу корозия

                                                      б)

                                                      предотвратяване на патина

                                          4)

                                          повърхностноактивни вещества

                                                      а)

                                                      повърхностноактивни вещества с общо предназначение

                                                      б)

                                                      алкилфенолетоксилати (APEO)

                                                      в)

                                                      перфлуорни повърхностноактивни вещества

                                          5)

                                          различни функционални вещества с общо приложение

                                                      а)

                                                      емулсия от силициева смола в бели бои, оцветители и бази за тониране

                                                      б)

                                                      метали и техните съединения

                                                      в)

                                                      минерални суровини, включително пълнители

                                                      г)

                                                      неутрализиращи агенти

                                                      д)

                                                      оптични избелители

                                                      е)

                                                      пигменти

                                          6)

                                          различни функционални вещества със специално приложение

                                                      а)

                                                      защитни вещества и стабилизатори срещу действието на ултравиолетово (UV) лъчение

                                                      б)

                                                      пластификатори

                                          7)

                                          остатъчни вещества, които е възможно да присъстват в крайния продукт

                                                      а)

                                                      формалдехид

                                                      б)

                                                      разтворители

                                                      в)

                                                      нереагирали мономери

                                                      г)

                                                      летливи ароматни съединения и халогенирани съединения

                                          8)

                                          съставки на свързващи вещества и полимерни дисперсанти

                                                      а)

                                                      свързващи вещества и агенти за кръстосано свързване

                                                      б)

                                                      продукти от реакции и остатъчни вещества

                                    налични с концентрация над 0,010 %“

                        ;

                  7)

                  в допълнението текстът за формалдехид се заменя със следното:

                              „7.   Остатъчни вещества, които е възможно да присъстват в крайния продукт

                                          а)

                                          Формалдехид

                                    Приложимост:
                              Всички продукти

                              Свободен формалдехид не се добавя умишлено към крайния продукт. Крайният продукт се изпитва, за да се определи съдържанието в него на свободен формалдехид. Изискванията относно вземането на проби за изпитване отразяват продуктовата гама.
                              Прилага се следната сумарна пределно допустима стойност:
                              Предоставят се следните дерогации от изискването, посочено в първа алинея:

                                          i)

                                          когато за запазване на специфичен вид бои или лакове в затворени съдове са необходими консерванти, които са източници на формалдехид, и когато източник на формалдехид се използва вместо изотиазолинонови консерванти;

                                          ii)

                                          когато полимерни дисперсанти (свързващи вещества) предоставят чрез остатъчни равнища на формалдехид функцията на източници на формалдехид вместо консерванти за продукти в затворени съдове.

                                    И в двата случая i) и ii) общото съдържание не трябва да надвишава следната пределно допустима стойност:

                              Удостоверяване:
                              Съдържанието на свободен формалдехид се определя за бялата база или за прозрачната база за тониране, за която е предвидено, че теоретично съдържа най-голямо количество формалдехид. Определя се и съдържанието на оцветителя, за който е предвидено, че теоретично съдържа най-голямо количество формалдехид.
                              Метод за изпитване:

                                          0,0010 % пределно допустима стойност:
                                          определяне на концентрацията в кутията по метода Merckoquant. Ако резултатът по този метод не е окончателен, тогава се използва високоефективна течна хроматография (HPLC) за потвърждаване на концентрацията в кутията.

                                          0,010 % пределно допустима стойност:

                                                      1)

                                                      Всички бои: определяне на концентрацията на формалдехид чрез анализ с използването на VdL-RL 03 или високоефективна течна хроматография (HPLC)

                                                      2)

                                                      Бои и лакове за вътрешно боядисване: определяне чрез анализ съгласно ISO 16000-3. Емисиите не трябва да превишават 0,25 ppm при първото нанасяне и те трябва да са под 0,05 ppm след изтичането на 24 часа от първото нанасяне.“

                              0,0010 %

                              0,010 %


title: Решение (ЕС) 2015/926 на Съвета от 16 март 2015 година относно позицията, която да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна, по отношение на приемането на препоръка за изпълнение на плана за действие ЕС—Тунис (2013—2017 г.), с който се прилага привилегированото партньорство

text:
               17.6.2015

               BG

               Официален вестник на Европейския съюз

               L 150/19

         РЕШЕНИЕ (ЕС) 2015/926 НА СЪВЕТА
   от 16 март 2015 година
   относно позицията, която да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна, по отношение на приемането на препоръка за изпълнение на плана за действие ЕС—Тунис (2013—2017 г.), с който се прилага привилегированото партньорство
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него във връзка с член 218, параграф 9 от него,
   като взе предвид съвместното предложение на върховния представител на Европейския съюз по въпросите на външните работи и политиката на сигурност и на Европейската комисия,
   като има предвид, че:

               (1)

               Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна (1) („споразумението“), беше подписано на 17 юли 1995 г. и влезе в сила на 1 март 1998 г.

               (2)

               Страните възнамеряват да одобрят новия план за действие ЕС—Тунис (2013—2017 г.), с който се прилага привилегированото партньорство („плана за действие“) в рамките на европейската политика за съседство. Планът за действие отразява привилегированото партньорство между страните и следва да допринесе за изпълнението на споразумението чрез изготвянето и приемането на конкретни мерки за постигане на неговите цели.

               (3)

               Следователно позицията на Съюза в рамките на Съвета за асоцииране следва да се основава на приложения проект на препоръка,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде заета от името на Съюза в рамките на Съвета за асоцииране, създаден по силата на Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна, относно изпълнението на плана за действие се основава на проекта на препоръка на Съвета за асоцииране, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 16 март 2015 година.

            За Съвета

            Председател

         F. MOGHERINI

      (1)  ОВ L 97, 30.3.1998 г., стр. 2.

      ПРОЕКТ НА
      ПРЕПОРЪКА № …/2015 НА СЪВЕТА ЗА АСОЦИИРАНЕ ЕС—ТУНИС
      от …
      относно изпълнението на плана за действие ЕС—Тунис (2013—2017 г.), с който се прилага привилегированото партньорство в рамките на европейската политика на съседство
      СЪВЕТЪТ ЗА АСОЦИИРАНЕ ЕС—ТУНИС,
      като взе предвид Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна, и по-специално член 80 от него,
      като има предвид, че:

                  1)

                  С член 80 от Евро-средиземноморското споразумение за асоцииране между Европейската общност и нейните държави членки, от една страна, и Република Тунис, от друга страна (1) („споразумението“) на Съвета за асоцииране се предоставят правомощия да отправя препоръки, които смята за подходящи за постигането на целите на споразумението.

                  2)

                  Съгласно член 90 от споразумението страните предприемат всички общи или специални мерки, необходими за изпълнението на техните задължения по споразумението, и следят за постигането на целите, заложени в споразумението.

                  3)

                  Страните одобриха текста на плана за действие ЕС—Тунис (2013—2017 г.), с който се прилага привилегированото партньорство („плана за действие“) в рамките на европейската политика за съседство.

                  4)

                  Посоченият план за действие следва да допринесе за прилагането на споразумението посредством изготвянето и приемането, по общо споразумение на страните, на специални мерки, които ще зададат практическите насоки за прилагането на споразумението.

                  5)

                  Чрез плана за действие се цели от една страна да бъдат предвидени конкретни мерки за изпълнението на задълженията на страните по споразумението, и от друга страна да се осигури по-широка рамка за допълнително укрепване на отношенията между Европейския съюз и Тунис, за да се постигне висока степен на икономическа интеграция и да се задълбочи политическото сътрудничество в съответствие с общите цели на споразумението,

            ПРИЕ НАСТОЯЩАТА ПРЕПОРЪКА:
      Член единствен
      Съветът за асоцииране препоръчва страните да изпълнят плана за действие (2), доколкото изпълнението е насочено към постигане на целите на споразумението.

         Съставено в … на

               За Съвета за асоцииране

               Председател

         (1)  ОВ L 97, 30.3.1998 г., стр. 2.

         (2)  Вж. документ st 15164/14 ADD 1, стр. 5, в http://register.consilium.europa.eu.


title: 2013/336/ЕС: Решение на Съвета от 25 юни 2013 за увеличаване на броя на генералните адвокати в Съда на Европейския съюз

text:
               29.6.2013

               BG

               Официален вестник на Европейския съюз

               L 179/92

         РЕШЕНИЕ НА СЪВЕТА
   от 25 юни 2013
   за увеличаване на броя на генералните адвокати в Съда на Европейския съюз
   (2013/336/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 252, първа алинея от него,
   като взе предвид Договора за създаване на Европейската общност за атомна енергия и по-специално член 106а, параграф 1 от него,
   като взе предвид искането на председателя на Съда от 16 януари 2013 г.,
   като има предвид, че:

               (1)

               Член 252, първа алинея от Договора за функционирането на Европейския съюз предвижда, че Съветът може с единодушие да увеличи броя на генералните адвокати, ако Съдът поиска това.

               (2)

               На 16 януари 2013 г. Съдът поиска броят на генералните адвокати в Съда да бъде увеличен с трима души. Това искане е мотивирано от загрижеността Съдът да е в състояние да продължи да дава заключения по всички дела, при които това е необходимо, без да се удължава общият срок за гледане на съответните дела.

               (3)

               Съгласно декларация № 38 по член 252 от Договора за функционирането на Европейския съюз за броя на генералните адвокати в Съда, приложена към Заключителния акт от Междуправителствената конференция, която прие Договора от Лисабон, ако Съдът поиска броят на генералните адвокати да се увеличи с трима (т.е. единадесет вместо понастоящем осем), Съветът ще приеме това увеличение с единодушие.

               (4)

               За да се отговори най-добре на загрижеността, изразена във второто съображение, и да се създадат благоприятни условия за оптимално интегриране на допълнително назначените генерални адвокати, Съдът предложи единият от генералните адвокати да встъпи в длъжност на 1 юли 2013 г. — датата, на която се предвижда присъединяването на Хърватия, при условие че всички инструменти за ратификация се депозирани преди тази дата, а останалите двама генерални адвокати да встъпят в длъжност на 7 октомври 2015 г., когато ще се извърши частично обновяване на състава на Съда.

         ПРИЕ НАСТОЯЩОТО РЕШЕНИЕ:
   Член 1
   Броят на генералните адвокати в Съда на Европейския съюз се увеличава на:

               —

               девет, считано от 1 юли 2013 г.;

               —

               единадесет, считано от 7 октомври 2015 г.

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 25 юни 2013 година.

            За Съвета

            Председател

         E. GILMORE


title: 2009/816/ЕО, Евратом: Решение на Съвета и на Комисията от 19 октомври 2009 година за сключване на Протокола към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, във връзка с присъединяването на Република България и Румъния към Европейския съюз

text:
               7.11.2009

               BG

               Официален вестник на Европейския съюз

               L 291/24

      РЕШЕНИЕ НА СЪВЕТА И НА КОМИСИЯТА

   от 19 октомври 2009 година
   за сключване на Протокола към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, във връзка с присъединяването на Република България и Румъния към Европейския съюз
   (2009/816/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   КОМИСИЯТА НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално член 44, параграф 2, член 47, параграф 2, последно изречение, член 55, член 57, параграф 2, член 71, член 80, параграф 2 и членове 93, 94, 133 и 181а във връзка с член 300, параграф 2, първа алинея, второ изречение и член 300, параграф 3, първа алинея от него,
   като взеха предвид Договора за създаване на Европейската общност за атомна енергия, и по-специално член 101, втора алинея от него,
   като взеха предвид Акта за присъединяване на България и Румъния, и по-специално член 6, параграф 2 от него,
   като взеха предвид предложението на Комисията,
   като взеха предвид становището на Европейския парламент (1),
   като взеха предвид одобрението на Съвета в съответствие с член 101 от Договора за създаване на Европейската общност за атомна енергия,
   като имат предвид, че:

               (1)

               Протоколът към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, във връзка с присъединяването на Република България и Румъния към Европейския съюз, бе подписан от името на Европейската общност и държавите-членки на 9 декември 2008 г. в съответствие с Решение 2009/173/ЕО на Съвета (2).

               (2)

               До влизането му в сила Протоколът се прилага временно от 1 януари 2007 г.

               (3)

               Протоколът следва да бъде сключен,

         РЕШИХА:
   Член 1
   Одобрява се от името на Европейската общност, Европейската общност за атомна енергия и държавите-членки Протоколът към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, във връзка с присъединяването на Република България и Румъния към Европейския съюз.
   Текстът на протокола е приложен към настоящото решение (3).
   Член 2
   Председателят на Съвета прави от името на Европейската общност и нейните държави-членки нотификацията, посочена в член 3 от Протокола. Председателят на Комисията прави в същото време такава нотификация от името на Европейската общност за атомна енергия.

      Съставено в Люксембург на 19 октомври 2009 година.

            За Съвета

            Председател

         E. ERLANDSSON

            За Комисията

            Председател

         José Manuel BARROSO

      (1)  Становище на Европейския парламент от 10 юли 2007 г. (все още непубликувано в Официален вестник).

      (2)  ОВ L 62, 6.3.2009 г., стр. 7.

      (3)  ОВ L 62, 6.3.2009 г., стр. 9.